सन्दीप ५ विकेट लिने पहिलो
सन्दीप लामिछाने अन्तर्राष्ट्रिय ट्वान्टी–२० क्रिकेटमा ५ विकेट लिने पहिलो नेपाली खेलाडी बनेका छन् । उनको र कप्तान पारस खड्काको सानदार प्रदर्शनपछि नेपालले आईसीसी विश्व ट्वान्टी–२० एसिया छनोट ‘बी’ मा लगातार दोस्रो जित हात पारेको छ ।
काठमाडौँ — सन्दीप लामिछाने अन्तर्राष्ट्रिय ट्वान्टी–२० क्रिकेटमा ५ विकेट लिने पहिलो नेपाली खेलाडी बनेका छन् । उनको र कप्तान पारस खड्काको सानदार प्रदर्शनपछि नेपालले आईसीसी विश्व ट्वान्टी–२० एसिया छनोट ‘बी’ मा लगातार दोस्रो जित हात पारेको छ ।नेपालले शनिबार मलेसियालाई ८ विकेटले पराजित गरेको हो । सन्दीपले ५ विकेट लिएपछि टस जितेको ब्याटिङ गरेको मलेसिया १९.३ ओभरमा १ सय रनमै अलआउट भएको थियो । कप्तान पारसले अविजित ५२ रन बनाएपछि नेपालले १२.४ ओभरमै लक्ष्य पूरा गर्‍यो । सन्दीपले ४ ओभरमा २० रन खर्चंदै नेपाली खेलाडीको ट्वान्टी–२० मा उत्कृष्ट बलिङ प्रदर्शन गरे । नेपालले पहिलो खेलमा म्यानमारलाई पनि ८ विकेटले नै पराजित गर्दा सन्दीपले ३ रन खर्चेर ४ विकेट लिएका थिए । जुन यसअघि नेपाली खेलाडीको टान्टी–२० मा उत्कृष्ट बलिङ प्रदर्शन थियो । पारसले ३७ बलको इनिङ्समा ५ चौका र २ छक्का प्रहार गरे । अर्का अविजित ब्याट्सम्यान ज्ञानेन्द्र मल्लले २७ रन बनाए । २४ बल खेल्दै २ चौका प्रहार गरेका उनले स्याजरुल इद्रिसको बलमा विजयी रन छक्का प्रहार गर्दै बटुले । ओपनरद्वय अनिल शाह १ र विनोद भण्डारी १२ रनमा आउट भए । १२ बल खेलेर २ चौका प्रहार गरेका विनोद भण्डारीलाई पवनदीप सिंहले आउट गरे । बायुमास ओवल मैदानमा यसअघि मलेसियाले ५ ओभरभित्र ३० रन जोड्दै राम्रो सुरुआत गरेको थियो । सन्दीपले सैयद अजिजलाई १३ रनमा आउट गरी मलेसियाको ओपनिङ साझेदारी तोडेका थिए । सन्दीपले आफ्नो अर्को ओभरमा सुहान अलागारत्नम्लाई ५ रनमा आउट गरी नेपाललाई दोस्रो सफलता दिलाए । तीव्र बलर सोमपाल कामीले लगातार बलमा कप्तान अहमद फैजलाई ७ र मोहम्मद सयाहदतलाई शून्यमा आउट गरेपछि मलेसिया दबाबमा परेको थियो । ओपनर सफिक सरिफ अर्धशतक बनाउन एक रनले चुके । ४९ रनमा उनलाई सन्दीपले आउट गरे । त्यसको अर्को बलमा सन्दीपले विरनदीप सिंहलाई शून्यमा आउट गरे । इद्रिसको विकेट लिँदै सन्दीपले आफ्नो ५ विकेट पूरा गरे । सोमपालले ३.३ ओभरमा १६ रन खर्चेर ३ विकेट लिए । पारसको नाममा १ विकेट रह्यो । नेपालले आइतबार थाइल्यान्डसँग खेल्नेछ । थाइल्यान्ड ३ खेलमा ५ अंकसहित ७ राष्ट्रसम्मिलित प्रतियोगिताको शीर्षस्थानमा छ । मलेसियाको २ खेलमा ३ अंक छ । शीर्ष ३ टोली अर्को चरणमा पुग्नेछन् ।